KOMMISSIONENS HENSTILLING af 5. februar 1999 om nedbringelse af CO2-emissioner fra personbiler (meddelt under nummer K(1999) 107) (EØS-relevant tekst) (1999/125/EF)

KOMMISSIONEN FOR DE EUROPÆISKE FÆLLESSKABER -

under henvisning til traktaten om oprettelse af Det Europæiske Fællesskab, særlig artikel 155, andet afsnit, og

ud fra følgende betragtninger:

Kommissionen har fremlagt et forslag til en fællesskabsstrategi til nedsættelse af personbilers CO2-emission og forbedring af brændstoføkonomien (1);

Rådet (miljøministrene) har i sine konklusioner af 25. juni 1996 opfordret Kommissionen til at tage de nødvendige skridt til at gennemføre hovedelementerne af denne strategi;

en miljøaftale med bilindustrien er et af hovedelementerne i Fællesskabets strategi, og såvel Kommissionen som Rådet finder, at en sådan aftale skal forpligte bilindustrien til at yde det største bidrag til virkeliggørelsen af strategiens generelle mål om at tilstræbe en CO2-emission på 120 g/km som gennemsnit for nyregistrerede personbiler i 2005 og senest i 2010;

European Automobile Manufacturers Association (ACEA) har med støtte fra de af medlemmerne, der producerer personbiler, vedtaget en forpligtelse, der omfatter nedbringelse af CO2-emissionen fra fabriksnye personbiler (i det følgende benævnt forpligtelsen);

Kommissionen er tilfreds med det tilsagn, ACEA har givet i forpligtelsen;

Kommissionen accepterer de forudsætninger, der ligger til grund for forpligtelsen, og vil tage situationen op til fornyet overvejelse sammen med ACEA og i god tro aftale eventuelt påkrævede justeringer af aftalen, hvis forudsætningerne ikke skulle holde;

forpligtelsen er baseret på kravene i Europa-Parlamentets og Rådets direktiv 98/70/EF (2) selvom ACEA forventer at gennemsnitskvaliteten af brændstoffer på markedet vil være bedre end disse lovgivningsmæssige krav;

Kommissionen og ACEA er enige om i fællesskab at overvåge overholdelse af tilsagnene i forpligtelsen, de tilgrundliggende forudsætninger og udviklingen på andre områder;

forpligtelsen indeholder en klausul om at ingen yderligere fiskale foranstaltninger er nødvendige for at hjælpe ACEA til at nå sine mål for CO2; forpligtelsen sætter ikke spørgsmålstegn ved Fællesskabets eller dets medlemsstaters ret til at udøve deres prærogativer på det afgiftspolitiske område som forudset i strategien; virkningen af eventuelle afgifter vil blive vurderet i forbindelse med overvågningen af overholdelse af forpligtelsen;

Kommissionen agter at fremsætte forslag til lovgivning om CO2-emissioner fra personbiler, såfremt ACEA ikke skulle nå CO2-emissionsmålet for 2008 i forpligtelsen eller ikke gøre tilstrækkelige fremskridt i denne retning (målt i forhold til det skønsmæssige målinterval for 2003 i forpligtelsen), og hvis Kommissionen ikke er overbevist om, at årsagerne hertil ikke kan tilskrives ACEA;

Kommissionen har til hensigt at forpligte fabrikanter af personbiler der ikke er tilknyttet ACEA, til at påtage sig en indsats for at reducere CO2-emissionerne fra deres salg i Fællesskabet som svarer til forpligtelsen -

HENSTILLER FØLGENDE:

Artikel 1

1. Medlemmerne af European Automobile Manufacturers Association (ACEA) skal først og fremmest ved teknologisk udvikling og hermed forbundne markedsændringer kollektivt nå et CO2-emissionsmål på 140 g/km (målt efter Kommissionens direktiv 93/116/EF (3)) som gennemsnit for fabriksnye biler, der sælges i Fællesskabet (klasse M1 som defineret i bilag I til Rådets direktiv 70/156/EØF (4)) senest i 2008. Helt nye køretøjskoncepter, som erstatter konventionelle biler, og personbiler, der slet ikke afgiver CO2 eller benytter alternative brændstoffer, skal medregnes til opfyldelsen af dette CO2-emissionsmål, selv om de ikke tilhører klasse M1 eller ikke i dag er omfattet af direktiv 93/116/EF.

Under overvågningen af forpligtelsen samarbejder ACEA med Kommissionen om at identificere virkningerne af markedsændringer, der ikke skyldes teknologisk udvikling.

2. ACEA evaluerer i 2003 mulighederne for yderligere forbedringer af brændstoføkonomien med henblik på at nærme sig målet på 120 g CO2 pr. km i 2012.

3. Medlemmerne af ACEA har i år 2000 modeller på markedet i Fællesskabet, som har en CO2-emission på 120 g/km eller derunder.

4. Medlemmerne af ACEA bestræber sig ihærdigt på kollektivt at nå et CO2-emissionsmålinterval på 165-170 g/km (målt efter direktiv 93/116/EF) i 2003.

5. ACEA skal samarbejde med Kommissionen med overvågningen af dens forpligtelse.

Artikel 2

Denne henstilling er rettet til European Automobile Manufacturers Association (ACEA).

Udfærdiget i Bruxelles, den 5. februar 1999.

På Kommissionens vegne

Ritt BJERREGAARD

Medlem af Kommissionen

(1) KOM(95) 689 endelig udgave af 20. december 1995.

(2) EFT L 350 af 28. 12. 1998, s. 58.

(3) EFT L 329 af 30. 12. 1993, s. 39.

(4) EFT L 42 af 23. 2. 1970, s. 1.